**Pressemelding fra Elverum kommune**

Tirsdag 22. september ble to avdelinger i Ydalir barnehage satt i karantene etter at én foresatt fikk påvist smitte av covid-19. Nå har et av den foresattes barn fått påvist smitte.

Barnet har ikke vært i barnehagen med symptomer, men siden det nå er påvist smitte i barnehagen har kommuneoverlegen bestemt at barnehagen går fra gult til rødt nivå i trafikklysmodellen som kom i vår. Dette gjelder fra og med fredag 25. september og ut neste uke.

I vår laget helsemyndighetene en smittevernveileder for barnehager og skoler med en trafikklysmodell med grønt, gult og rødt nivå. Den skal hjelpe barnehagene og skolene med å tilpasse tiltakene til smittesituasjonen i samfunnet. Barnehagene i Elverum, og landet for øvrig, er på gult nivå, men nå går Ydalir barnehage altså over til rødt nivå.

Det betyr blant annet at barna deles opp i mindre grupper, det er god avstand mellom gruppene, man har faste ansatte per gruppe og ingen syke skal møte i barnehagen.

- Dette gjør vi for å forbygge eventuell videre smitte. Dette gjøres ved at sosial kontakt mellom barn og ansatte skjer mellom færre personer. Erfaringen fra i vår viste at dette var et effektivt tiltak i barnehagene. Konsekvensene ved et smitteutbrudd blir forhåpentligvis mindre på rødt nivå, sammenlignet med gult nivå. Det er fordi på rødt nivå deles barna opp i mindre grupper, sier kommuneoverlege Knut R. Skulberg.

Det fører til at barnehagen må ha kortere åpningstid i denne perioden.

- Vi trenger flere ansatte når barna deles inn i mindre grupper. Kommuneoverlegen ønsker ikke å ha inn nye folk i barnehagen nå, så må vi bruke den bemanningen vi har tilgjengelig i Ydalir barnehage. Det betyr at vi må redusere åpningstida i barnehagen for å få til dette, sier barnehagesjef Lena M. Henriksen.

Ydalir barnehage vil dermed være åpen fra klokka 08.00-15.00 fra og med fredag 25. september og ut neste uke. Foresatte med kritiske samfunnsfunksjoner får forlenget denne åpningstiden etter behov og dialog med barnehagen.

- Vi synes det er leit at vi må redusere åpningstida fram til høstferien, og vi har forståelse for at dette kan være utfordrende for en del av foreldrene. Men det viktigste nå er å forebygge eventuelt videre spredning av smitte. Etter at to avdelinger ble satt i karantene har vi vasket ned barnehagen, og vi vil fortsette å følge smittevernrådene med god hygiene og avstand, sier styrer i barnehagen, Rita Ragnhildsløkken.

Tiltak i barnehagen på rødt nivå:

* Ingen syke skal møte i barnehagen
* God hygiene
* Unngå fysisk kontakt mellom ansatte (håndhilsning og klemming)
* Dele inn barna i mindre kohorter
* Faste ansatte per kohort
* Unngå trengsel og store samlinger
* Sikre avstand mellom kohorter som ikke samarbeider
* Del inn uteområder for å holde avstand mellom kohorter
* Vurdere alternerende oppmøtetider for barn

Til sammen har seks personer fått påvist smitte av korona i Elverum de siste dagene. Tre personer fikk påvist smitte på tirsdag, og tre nærkontakter av disse fikk påvist smitte i går.

- Vi venter fortsatt på prøvesvar fra nærkontakter, så det kan hende at antall smittede vil øke. Det er nå ekstra viktig at vi i Elverum er nøye med å følge smittevernrådene. Hold avstand, vask hender og hold deg hjemme hvis du er sjuk. Ikke vent for lenge med å teste deg, hvis du er sjuk eller har symptomer, sier kommuneoverlege Skulberg.